A BIZOTTSÁG 847/2006/EK RENDELETE
(2006. június 8.)
az egyes elkészített vagy konzervált halakra vonatkozó közösségi vámkontingensek megnyitásáról és kezeléséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az Európai Közösség és a Thaiföldi Királyság közötti, az 1994. évi Általános Vám- és Kereskedelmi Egyezmény (GATT) XXIV:6. cikke és XXVIII. cikke értelmében a Ciprusi Köztársaság, a Cseh Köztársaság, az Észt Köztársaság, a Lengyel Köztársaság, a Lett Köztársaság, a Litván Köztársaság, a Magyar Köztársaság, a Máltai Köztársaság, a Szlovák Köztársaság és a Szlovén Köztársaság engedményes listáinak ezen országok Európai Unióhoz történő csatlakozása során történt módosításával kapcsolatos, levélváltás formájában létrejött megállapodás megkötéséről szóló, 2006. február 27-i 2006/324/EK tanácsi határozatra (1) és különösen annak 4. cikkére,
mivel:
(1)
Az Európai Közösség és a Thaiföldi Királyság között levélváltás formájában létrejött, és a 2006/324/EK tanácsi határozattal elfogadott megállapodás egyes elkészített vagy konzervált halakra vonatkozóan két új, éves vámkontingensről rendelkezik.
(2)
A megállapodás előírja, hogy az egyes vámkontingensek bizonyos mennyiségeit a Thaiföldi Királyság részére kell előirányozni, míg azok fennmaradó részeit minden ország számára meg kell nyitni.
(3)
A Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló, 1993. július 2-i 2454/93/EGK tanácsi rendelet (2) egységes szerkezetbe foglalta a vámkontingensek a vámáru-nyilatkozatok időrendi sorrendjében történő kezelésének szabályait.
(4)
A vám- és statisztikai nómenklatúráról, valamint a Közös Vámtarifáról szóló 2658/87/EGK rendelet I. mellékletét módosító és kiegészítő, az Európai Közösség és a Thaiföldi Királyság közötti, az 1994. évi Általános Vám- és Kereskedelmi Egyezmény (GATT) XXIV:6. cikke és XXVIII. cikke értelmében a Ciprusi Köztársaság, a Cseh Köztársaság, az Észt Köztársaság, a Lengyel Köztársaság, a Lett Köztársaság, a Litván Köztársaság, a Magyar Köztársaság, a Máltai Köztársaság, a Szlovák Köztársaság és a Szlovén Köztársaság engedményes listáinak ezen országok Európai Unióhoz történő csatlakozása során történt módosításához kapcsolódó, levélváltás formájában létrejött megállapodás megkötéséről szóló, 2006. február 27-i 683/2006/EK tanácsi rendelet (3) előírja, hogy az új vámkontingensek az Európai Unió Hivatalos Lapjában való közzétételüket követő négy héten belül lépnek hatályba, ezért e bizottsági végrehajtási rendeletet ugyanettől az időponttól kell alkalmazni.
(5)
Az e rendeletben előírt rendelkezések összhangban vannak a Vámkódex Bizottság véleményével,
ELFOGADTA EZT A RENDELETET:
1. cikk
(1) 2 558 tonna éves vámmentes vámkontingenst kell megnyitni az 1604 20 70 KN-kód alá tartozó, tonhalból, skipjackból vagy az Euthynnus nemhez tartozó más halból készült elkészített vagy konzervált (kivéve egészben vagy darabban lévő) hal Közösségbe irányuló behozatalára.
(2) 2 275 tonna éves vámmentes vámkontingenst kell megnyitni az 1604 20 50 KN-kód alá tartozó szardíniából, bonitóból, Scomber scombrus és Scomber japonicus fajhoz tartozó makrélából és az Orcynopsis unicolor fajhoz tartozó halból készült elkészített vagy konzervált (kivéve egészben vagy darabban lévő) hal Közösségbe irányuló behozatalára.
2. cikk
Az 1. cikkben megállapított vámkontingensek az alábbiak szerint alkalmazandók:
1.
Az 1. cikk (1) bekezdésében szereplő 2 558 tonna vámkontingensből 1 816 tonnát a 09.0704 rendelésszám alatt a Thaiföldről származó behozatalokra, míg a fennmaradó részt - szám szerint 742 tonnát - a 09.0705 rendelésszám alatt az összes országból származó behozatalra kell alkalmazni.
2.
Az 1. cikk (2) bekezdésében szereplő 2 275 tonna vámkontingensből 1 410 tonnát a 09.0706 rendelésszám alatt a Thaiföldről származó behozatalokra, míg a fennmaradó részt - szám szerint 865 tonnát - a 09.0707 rendelésszám alatt az összes országból származó behozatalra kell alkalmazni.
3. cikk
(1) A származást a hatályos közösségi rendelkezésekkel összhangban kell megállapítani.
(2) A vámkontingens Thaiföldnek járó részére támasztott igények elbírálására a 2454/93/EGK bizottsági rendelet 47. cikkében szereplő feltételeket teljesítő származási bizonyítvány benyújtása alapján kerülhet sor.
4. cikk
Az e rendeletben megállapított vámkontingenseket a Bizottság a 2454/93/EGK rendelet 308a., 308b. és 308c. cikkével összhangban kezeli.
5. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ezt a rendeletet 2006. június 2-től kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. június 8-án.